শিশু লন্ডারিং

**শিশু লন্ডারিং** হলো একটি বিশেষ অপরাধমূলক কৌশল, যা অবৈধ বা প্রতারণামূলক আন্তর্জাতিক দত্তক গ্রহণের ক্ষেত্রে ব্যবহৃত হয়। এই প্রক্রিয়ায় পাচার, আর্থিক বিনিময়, প্রতারণা ও জোর-জবরদস্তির মাধ্যমে শিশু হস্তগত করার মত অপরাধ জড়িত থাকতে পারে। পরবর্তীতে এসব শিশুর ভুয়া বা কৃত্রিমভাবে পরিচালিত এতিমখানায় রাখা হয় এবং আনুষ্ঠানিক দত্তক-গ্রহণের প্রক্রিয়াকে বৈধ দেখিয়ে তাদের অন্য দেশের দত্তকগ্রহণকারী অভিভাবকদের কাছে পাঠানো হয়।

শিশু দত্তক, শিশু বিক্রয় ও শিশু লন্ডারিঙের মধ্যে পার্থক্য হলো, দত্তক হলো একটি আইনসম্মত ও রাষ্ট্র কর্তৃক স্বীকৃত প্রক্রিয়া, যার মাধ্যমে কোনো শিশু স্থায়ীভাবে অন্য পরিবারে সন্তান হিসেবে বসবাসের অধিকার পায়; শিশু বিক্রয় হলো একটি অপরাধমূলক কার্যক্রম, যেখানে শিশুকে পণ্যের মত অর্থ বা সুবিধার বিনিময়ে হস্তান্তর করা হয় এবং লন্ডারিং হলো একটি গোপনীয় ও সংগঠিত প্রতারণামূলক প্রক্রিয়া, যেখানে অবৈধভাবে হস্তগত শিশুকে কাগজে-কলমে ‘আইনসম্মত দত্তক শিশু’ বানানো হয়।

শিশু লন্ডারিং চক্রগুলো সাধারণত আকারের বড় হয় এবং এতে কালোবাজারের অধিক সম্পৃক্ততা থাকে। পশ্চিমা দেশগুলির মানুষেরা হাজার হাজার ডলার খরচ করে শিশু দত্তক নিতে ইচ্ছুক হওয়ার কারণে এতে আর্থিক প্রলোভন সৃষ্টি হয়েছে। তাই লন্ডারিং চক্রটি কেবল মধ্যবিত্ত পরিবার পর্যন্ত সীমাবদ্ধ না থেকে সমাজের সম্পদশালী গোষ্ঠীর মধ্যেও নিজেদের কার্যক্রম বিস্তৃত করে। এই শিশু দালালরা পরবর্তীতে লন্ডারিংয়ের শিকার শিশুর জন্য একটি সম্পূর্ণ নতুন পরিচয় তৈরি করে, যার ফলে অনাথ হিসেবে শিশুর আইনগত অবস্থান বৈধ প্রমাণ করা সহজ হয়। এর মাধ্যমে তারা কেনো আইনি বাধা ছাড়াই অবাধে নিজেদের কার্যক্রম চালাতে পারে এবং তাদের প্রতারণামূলক কর্মকাণ্ড প্রকাশ হওয়ার আর কোনো সুযোগ থাকে না।

## অপরাধীদের স্তরক্রম
শিশু লন্ডারিং বা অবৈধ শিশু বিক্রির ব্যবসায় বিভিন্ন স্তরের মানুষ ও প্রতিষ্ঠান জড়িত, যা একটি জটিল স্তরক্রম তৈরি করে। এতে সরকার, অনাথাশ্রম, দালাল, জন্মদাতা পরিবার ও দত্তকপ্রাপ্ত পরিবারের সংশ্লিষ্টতা থাকে। এই ব্যবসায় যারা চক্র তদারকি করে, তারা দত্তকগ্রহীতা প্রতি বিদেশি পরিবার থেকে প্রায় $২,০০০ থেকে $২০,০০০ পর্যন্ত উপার্জন করতে পারে বলে ধারণা করা হয়। এতে মধ্যস্থতাকারী বা দালাল চক্র খুবই গুরুত্বপূর্ণ ভূমিকা পালন করে। তারা এমন দরিদ্র পিতা-মাতা খুঁজে বের করে, যারা বাধ্যতামূলক পরিস্থিতির শিকার হয়ে নিজেদের সন্তান বিক্রি করতে রাজি হন। এই দালালি বা চক্র পরিচালনা ও নিয়ন্ত্রণে অধিকাংশ সময়ই স্থানীয় মধ্যবিত্ত বা উচ্চবিত্ত শ্রেণির নাগরিকরা জড়িত থাকে। তারা অভিভাবকদের যুক্তি দেয় যে, এই শিশুদের পশ্চিমা দেশে পাঠানো হলে তাদের জীবন উন্নত হবে, তাই এটি বৈধ বা ন্যায়সঙ্গত।

কিছু ক্ষেত্রে, বিদেশি সরকারী কর্মকর্তাদের ঘুষ দেওয়া হয়, যাতে এই অবৈধ দত্তক প্রক্রিয়া দ্রুত সম্পন্ন করা যায়।

## অবৈধ দত্তক গ্রহণের প্রক্রিয়া
অবৈধ শিশু দত্তক ব্যবসায় যারা জড়িত থাকে, তারা অর্থের বিনিময়ে আইনি ব্যবস্থাকে ব্যবহার করে শিশু দত্তকের প্রক্রিয়ায় বিশেষ সুবিধা পায়। এই প্রক্রিয়াটি শুরু হয়, যখন নিয়োগকর্তারা শিশুদের শারীরিক যত্ন নেওয়ার অধিকার পায়। এরপর শিশুদের অনাথাশ্রমে পাঠানো হয়, যেখানে দত্তক গ্রহণের আইনি প্রক্রিয়া সম্পন্ন করা হয় এবং সেখানে অনেক সময় শিশুদের অবমাননাকর পরিস্থিতিতে রাখাও হয়। শেষ পর্যায়ে, শিশুর পরিচয় সংক্রান্ত জাল নথি তৈরি করা হয় এবং তারপর শিশুকে পশ্চিমা দেশে পাঠানো হয়, যেখানে তারা নিজেদের দত্তক গ্রহণকারী পিতামাতার সাথে মিলিত হয়।

### শিশু সংগ্রহ
অনাথ শিশু সংগ্রহ ও দত্তক ব্যবস্থার মাধ্যমে তাদের বিদেশে বিক্রি করে দেওয়ার প্রক্রিয়াটি বাস্তবে অনেক বেশি জটিল ও শোষণমূলক। সাধারণত যেসব দেশ থেকে শিশু পাঠানো হয়, সেগুলো অর্থনৈতিকভাবে দুর্বল ও নিম্নআয়ের দেশ হয়। এসব দেশে বহু পরিবার চরম দারিদ্র্যের কারণে নিজেদের সন্তানদের ন্যূনতম চাহিদা; যেমন খাবার, চিকিৎসা, শিক্ষা ও নিরাপত্তা মেটাতে অক্ষম হয়। এই পরিস্থিতিতে পিতামাতারা সাধারণত সরকার বা বেসরকারি উদ্যোগে গড়ে ওঠা বিভিন্ন অনাথাশ্রম, শিশু নিবাস, হস্টেল ও আবাসিক স্কুলকে একটি সাময়িক সমাধান হিসেবে দেখে। এই ব্যবস্থার মূল ধারণা হল, যখন পরিবার আর্থিকভাবে ঘুরে দাঁড়াতে পারবে, তখন তারা পুনরায় তাদের সন্তানকে ফিরিয়ে নিতে পারবে। ফলে অধিকাংশ ক্ষেত্রে বাবা–মায়ের তাদের সন্তানকে স্থায়ীভাবে ত্যাগ করার বা দত্তক দেওয়ার কোনো উদ্দেশ্যই থাকে না । তারা মনে করে যে, এটি কেবল অস্থায়ী যত্নের ব্যবস্থা মাত্র এবং তারা চাইলেই যেকোনো সময় নিজেদের সন্তানদেরকে ফেরত নিয়ে যেতে পারবে। কিন্তু বাস্তবে অনেক অনাথাশ্রম ও শিশু পরিচর্যা কেন্দ্র এসব দরিদ্র পরিবারের সামাজিক ও অর্থনৈতিক দুর্বলতাকে সুযোগ হিসেবে ব্যবহার করে। এই প্রতিষ্ঠানগুলো ইচ্ছাকৃতভাবেই শিশুদের “অনাথ” হিসেবে চিহ্নিত করে, যদিও বাস্তবে তাদের পিতা মাতা জীবিত এবং তারা নিজেদের সন্তানদের অধিকার বজায় রাখতে চান। কখনো কখনো অভিভাবকদের কাছে সঠিক তথ্য গোপন রাখা হয়; কখনো জাল কাগজপত্র তৈরি করা হয়; আবার কখনো জটিল আইনি ভাষা ব্যবহার করে তাদের স্বাক্ষর নেওয়া হয়, যার প্রকৃত অর্থ তারা বুঝতে পারেন না। এর ফলে শিশুটিকে আন্তর্জাতিক দত্তক ব্যবস্থার আওতায় এনে বিদেশি দত্তকপ্রত্যাশী পরিবারের কাছে হস্তান্তরের পথ খুলে যায়। বিদেশে শিশু দত্তকের চাহিদা অত্যন্ত বেশি হওয়ার ফলে পুরো প্রক্রিয়াটিই একটি লাভজনক ব্যবসায় পরিণত হয়েছে। আন্তর্জাতিক দত্তক বাজারে একটি শিশুর বিনিময়ে হাজার হাজার ডলার লেনদেন হয়। এই অর্থের একটি বড় অংশ অনাথাশ্রমের মালিক, মধ্যস্থতাকারী ও দালালদের হাতে চলে যায়। অথচ শিশুর প্রকৃত পরিবার সেই অর্থের সামান্য অংশও পায় না; বরং অনেক সময় দত্তক সম্পর্কে তারা কিছুই জানতে পারে না। এইভাবে অস্থায়ী যত্নের নামে পরিবার থেকে বিচ্ছিন্নকৃত শিশুদের দত্তক ব্যবস্থার মাধ্যমে স্থায়ীভাবে বিদেশে পাঠানো হয়। এটি কেবলমাত্র আইনের অপব্যবহারই নয়, বরং তা দরিদ্র পরিবার ও শিশুদের ওপর চলমান এক ধরনের নীরব শোষণ। এতে শিশু তার পরিবার, ভাষা, সংস্কৃতি ও পরিচয় থেকে চিরতরে বিচ্ছিন্ন হয়ে পড়ে এবং সেই ক্ষতির দায় কেউই কার্যকরভাবে নেয় না।

যেসব শিশু পরিবার থেকে হারিয়ে যায় বা কোনো কারণে পরিবার থেকে বিচ্ছিন্ন হয়ে পড়ে, তাদেরকেও অনেক সময় ভুলবশত অনাথ হিসেবে চিহ্নিত করা হয়। আইন অনুযায়ী প্রতিষ্ঠানগুলোকে অবশ্যই শিশুর পরিবার খুঁজে বের করার জন্য যথাসাধ্য চেষ্টা করা উচিত। কিন্তু বাস্তবে এই প্রচেষ্টা কতটা কার্যকর হয় বা তারা সত্যিই চেষ্টা করছে কি না, তা যাচাই করা প্রায় অসম্ভব। যখন প্রথম পর্যায়ের এই প্রচেষ্টা ব্যর্থ হয় বা ব্যর্থ হিসেবে দেখানো হয়, তখন এসব প্রতিষ্ঠান এই পরিস্থিতিকে কাজে লাগিয়ে শিশুটিকে দত্তকের জন্য প্রস্তুত করে। এরপর জাল নথি তৈরি করে প্রথমে “অনাথ” হিসেবে শিশুর আইনি বৈধতা গ্রহণ করা হয় এবং পরে দত্তকের মাধ্যমে তাকে বিক্রয়যোগ্য হিসেবে দেখা হয়। 

অনাথ শিশু সংগ্রহ করার আরেকটি মারাত্মক উপায় হলো সরাসরি শিশু ক্রয় করা। এই প্রক্রিয়ায় দত্তক চক্রের দালাল ও ব্যবসায়ীরা প্রধানত দরিদ্র গর্ভবতী নারী ও পরিবারকে লক্ষ্যবস্তু বানায়। তারা জন্মদাত্রী মায়েদের প্রলোভন দিয়ে বলে যে, তারা শিশুর জন্য অর্থ প্রদান করবে। অনেক সময় জন্মদাত্রী পিতামাতাদের বলা হয় যে, দত্তকের পরেও তারা শিশুর সঙ্গে যোগাযোগ বহাল রাখতে পারবে এবং তারা দত্তকপ্রাপ্ত পরিবারের কাছ থেকে আর্থিক সহায়তাও পাবে। এমনকি এমনও বলা হয় যে, শিশুটি বড় হয়ে গেলে তারা শিশুর সঙ্গে বসবাস করতে কোনো উন্নত দেশে স্থানান্তরিত হতে পারবে। এমন প্রলোভনমূলক কথাবার্তাসহ আরো নানা কৌশলের মাধ্যমে দালাল ও মধ্যস্থতাকারী চক্ত জন্মদাত্রী পিতামাতাদের বিশ্বাস করাতে সক্ষম হয় যে, শিশুকে দত্তক দেওয়া তাদের শিশুর জন্য কল্যাণকর হবে এবং এটি তার উন্নত ভবিষ্যত নিশ্চিত করবে। প্রকৃতপক্ষে, এই প্রক্রিয়ায় অনেক সময় জন্মদাত্রী পরিবারের দুর্বলতা; যেমন দারিদ্র্য, শিক্ষা ও সামাজিক অবস্থানের সুযোগ নিয়ে তাদের শোষণ করা হয়। ফলে শিশুদের দত্তক দেওয়ার পেছনে যে ধারণা তৈরি হয়, তা সবসময় শিশুর স্বার্থে নয়; বরং দত্তক চক্রের অর্থনৈতিক সুবিধা অর্জনের জন্যই করা হয়।

### অনাথাশ্রমে শিশুদের প্রতি আচরণ
অনাথাশ্রমে শিশুদের সাথে যে আচরণ দেখা যায় তা অনেক দিক থেকে অত্যন্ত অমানবিক ও মানবিক দৃষ্টিকোণ থেকে অগ্রহণযোগ্য। মার্কিন যুক্তরাষ্ট্রের গোয়েন্দা কর্মকর্তারা শিশু লন্ডারিঙের সঙ্গে জড়িত বিভিন্ন বিদেশী অনাথাশ্রম ও শিশু পরিচর্যাকেন্দ্রে অনুসন্ধান করার সময় এমন পরিস্থিতি লক্ষ করেছেন। একাধিক তদন্তে দেখা গিয়েছে যে, শিশুদের দৈনন্দিন জীবনের সবচেয়ে মৌলিক চাহিদাগুলোও এসব অনাথাশ্রমে পূরণ করা হয় না। উদাহরণস্বরূপ, শিশুদের নিয়মিত গোসল করানো হয় না; তাদের পোশাক দেওয়া হয় না, যার ফলে শীত, গরম ও ম্যালেরিয়ার মতো জ্বর-ব্যাধি থেকে তাদের কোনো সুরক্ষা ছিল না। এছাড়া অনেক সময় শিশুদের মরিচাধরা ও নোংরা কেল্লার মতো বেড়ায় শুয়ে থাকতে দেখা গেছে, যা তাদের স্বাভাবিক শারীরিক বিকাশ ও মানসিক স্বাস্থ্যকে মারাত্মকভাবে ক্ষতিগ্রস্ত করে।

আরো দেখা যায় যে, এই অনাথাশ্রমগুলোতে শিশুদের যত্ন নেওয়ার জন্য কোনো অভিজ্ঞ নার্স ও স্বাস্থ্যকর্মী নেই। ফলে কোনো শিশু অসুস্থ হলে প্রাথমিক ও প্রয়োজনীয় চিকিৎসা পায় না। তাই একজন তদন্তকারী এই ধরনের অনাথাশ্রমকে এমন “গোপন আশ্রয়স্থল" হিসেবে বর্ণনা করেন, যা শিশুদের ঠিকমত যত্ন না নিয়ে শুধু অর্থ উপার্জনের জন্য ব্যবহৃত হয়। নিশ্চিতভাবেই এই অনাথাশ্রমগুলো প্রতিটি দত্তকপ্রক্রিয়ার জন্য প্রায় হাজার হাজার ডলার রাজস্ব উপার্জন করে। কিন্তু তারা পরিচ্ছন্নতা, স্বাস্থ্যসেবা এবং নিরাপদ বাসস্থানের মতো শিশুদের প্রাথমিক চাহিদা পূরণে খুব সামান্য অর্থও খরচ করে না; অথচ খুবই সামান্য খরচে এসব পূরণ করা সম্ভব। মূলত গোটা চক্রটির লোভ এবং অতিরিক্ত লাভের কারণে শিশুদের এমন ঝুঁকিপূর্ণ ও অনিরাপদ পরিবেশে রাখা হয়। 

### আন্তঃদেশীয় দত্তক
বিশ্বে আন্তঃদেশীয় দত্তকের ক্ষেত্রে সবচেয়ে বেশি ভূমিকা রাখে মার্কিন যুক্তরাষ্ট্র। বছরে মোট প্রায় ৩০,০০০ দত্তকের মধ্যে প্রায় ২০,০০০টি যুক্তরাষ্ট্রে সংঘটিত হয়। উন্নয়নশীল দেশগুলো থেকে দত্তক গ্রহণে ইচ্ছুক পশ্চিমা দেশগুলোর নাগরিকরা প্রতিজন শিশুর কাগজপত্র সম্পন্ন করার জন্য হাজার হাজার ডলার প্রদান করে, যা এই প্রক্রিয়ায় জড়িত ব্যক্তিদের জন্য একটি অত্যন্ত লাভজনক প্ররোচনা সৃষ্টি করেছে। যারা আন্তর্জাতিক দত্তক প্রক্রিয়ায় অংশ নিতে আগ্রহী তাদের অনেকেই এক ধরনের মানবিক সহমর্মিতা দ্বারা অনুপ্রাণিত হন। তারা মনে করেন যে, কোনো বিদেশী শিশুকে দত্তক নিয়ে একটি “ভালো জীবন” দেওয়া তাদের দায়িত্ব, যেন শিশুটি তাদের নতুন সমাজে খাপ খায়। পাশাপাশি, দত্তক গ্রহণকারী অভিভাবকরা সন্তানহীনতা বা পরিবার সম্প্রসারণের আকাঙ্ক্ষার মতো ব্যক্তিগত কারণেও এই প্রক্রিয়ায় অংশ নেন। এছাড়া পশ্চিমা সমাজে “পরমাণু পরিবার” ধারণা (যেখানে মা, বাবা ও সন্তানরা একসাথে থাকে) বাস্তবায়ন করার ইচ্ছাও তাদের প্রভাবিত করে। এই ধরনের অভিভাবকদের কারণেই সুস্থ ও সামাজিকভাবে মানিয়ে নিতে সক্ষম শিশুদের বিশেষ চাহিদা সৃষ্টি হয়। তারা এমন শিশু চান, যে সহজেই তাদের সাথে নতুন পরিবেশে খাপ খেতে পারবে। মূলত এই কারণেই শিশুদের নিজেদের জন্মভূমি, পূর্বপরিবার ও মূল সংস্কৃতির সঙ্গে সম্পর্ক প্রায় পুরোপুরি বিচ্ছিন্ন হয়ে যায়।

দত্তক প্রক্রিয়ার সময় দত্তকপ্রত্যাশী অভিভাবক এবং শিশুর মধ্যে বিভিন্ন মাধ্যমে সংযোগ স্থাপন করা হয়; যেমন দত্তক সংস্থা, মধ্যস্বত্বভোগী ও অনলাইন এজেন্সি। যেহেতু আন্তর্জাতিক দত্তকের জন্য পছন্দসই শিশুরা খুব ছোট হয়, তাই তাদের মধ্যে পরিবার ও নিজেদের পূর্বজীবনের কোনো স্মৃতি থাকে না। তাই যদি কাগজপত্রের কোনো নির্ভরযোগ্য তথ্য বা শিশুর নিজস্ব বক্তব্য না থাকে, তাহলে বোঝা প্রায় অসম্ভব যে, শিশুটি কি সত্যিই অনাথ, নাকি নয়।

## আন্তর্জাতিক আইন

### হেগ দত্তক কনভেনশন
হেগ দত্তক কনভেনশন ছিল আন্তর্জাতিক দত্তক প্রক্রিয়ার নিয়ন্ত্রণ এবং শিশুদের অধিকার ও নিরাপত্তা নিশ্চিত করার জন্য গৃহীত একটি গুরুত্বপূর্ণ আন্তর্জাতিক চুক্তি। এটি মূলত শিশু লন্ডারিং প্রতিরোধের উদ্দেশ্যে প্রণীত হয়েছিল। এতে শিশু লন্ডারিং বলতে বুঝানো হয়েছে যে, কোনো শিশুকে অবৈধ বা অনৈতিকভাবে জোরপূর্বক পরিবারের কাছ থেকে ছিনিয়ে নিয়ে আন্তর্জাতিক দত্তকগ্রহীতার কাছে বিক্রি করা।  হেগ কনভেনশন এই ধরনের শোষণ রোধে কিছু নির্দিষ্ট নিয়ম এবং প্রক্রিয়ার ধার্য করে, যাতে আন্তর্জাতিক দত্তক গ্রহণ স্বচ্ছ, নিরাপদ ও শিশুদের জন্য কল্যাণকর হয়। কিন্তু এই কনভেনশনের কিছু সীমাবদ্ধতাও ছিল। এটি পরিবার সংরক্ষণ প্রচেষ্টায় কোনো বাধ্যবাধকতা আরোপ করে না। কারণ কোনো শিশুকে দত্তক প্রদানের আগে তাকে নিজের পরিবারে পুনর্বাসন করার চেষ্টা করা হচ্ছে কিনা, তা নিশ্চিত করার কোনো উপায় এতে নেই। ফলে, অনেক সমালোচক মনে করেন যে, এই কনভেনশনটি মূলত একটি মানবপাচার বিরোধী চুক্তি হিসেবে কাজ করে; এটি শিশুদের পরিবারিক অধিকার করতে নিশ্চিত করতে অক্ষম। ২০০০ সালে মার্কিন যুক্তরাষ্ট্রের কংগ্রেস হেগ কনভেনশনের নিয়মগুলো বাস্তবায়নের জন্য "আন্তঃদেশীয় দত্তক আইন" প্রণয়ন করে। এই আইন অনুযায়ী, যুক্তরাষ্ট্রে আন্তর্জাতিক দত্তক প্রক্রিয়া পরিচালনা করার জন্য কিছু নির্দিষ্ট নিয়ম মেনে চলা সবার জন্য বাধ্যতামূলক। তবে এই আইনেও সীমাবদ্ধতা রয়েছে; কারণ যদি কোনো দেশ বা দেশীয় দত্তক সংস্থায় দুর্নীতি ও অনিয়ম ধরা পড়ে, তবে মার্কিন যুক্তরাষ্ট্র সে দেশ বা সংস্থার বিরুদ্ধে সরাসরি কোনো কার্যকর ব্যবস্থা গ্রহণ করতে পারে না। এটি কেবলমাত্র যুক্তরাষ্ট্রের অভ্যন্তরে প্রযোজ্য; এ ছাড়া এটি দত্তকের উৎস দেশকে নিয়ন্ত্রণ বা শাস্তি দিতে পারে না। এসব বিবেচনায় অনেক সমালোচক "দত্তক কনভেনশনকে" শিশুদের নিরাপত্তা ও আন্তর্জাতিক দত্তক প্রক্রিয়ার স্বচ্ছতা নিশ্চিত করার ক্ষেত্রে একটি গুরুত্বপূর্ণ আন্তর্জাতিক আইন হিসেবে গণ্য করলেও এটিকে পরিবার সংরক্ষণ এবং উৎস দেশের দুর্নীতির বিরুদ্ধে অবস্থান নিতে অক্ষম বলে ধারণা করেন। তাই "হেগ দত্তক কনভেনশনটি" শিশুদের অধিকার রক্ষা করলেও দত্তক প্রক্রিয়ায় পুরোপুরি ন্যায়বিচার নিশ্চিত করতে সক্ষম নয়।

### মার্কিন যুক্তরাষ্ট্রের অবস্থান
মার্কিন যুক্তরাষ্ট্রের পররাষ্ট্র দপ্তর শিশু লন্ডারিং প্রক্রিয়াটিকে মানবপাচারের অন্তর্গত বলে বিবেচনা করে না। কারণ হলো এটি সরাসরি শোষণমূলক বা অর্থনৈতিক লাভের উদ্দেশ্যে সম্পাদিত হয় না। এতে শিশুকে বিক্রির মাধ্যমে কোনো শোষণমূলক উদ্দেশ্যে ব্যবহার করা হয় না। কিছু ক্ষেত্রে এই প্রক্রিয়াকে মানবিক দৃষ্টিকোণ থেকেও দেখা উচিত বলে মনে করা হয়। এতে শিশুর জন্য নিরাপদ আশ্রয় ও ভালো পরিবার নিশ্চিত করাকে অত্যম্ত গুরুত্ব দিয়ে বিবেচনা করা হয়; যদিও এতে শিশুটি কোন পরিস্থিতিতে কিভাবে দত্তক প্রক্রিয়ায় এসেছে তা অনেক সময় স্পষ্ট হয় না। পশ্চিমা দেশগুলোর দত্তক সংস্থাগুলো সাধারণত আইন অনুযায়ী কাজ করে। তারাও অধিকাংশ সময় নিশ্চিত হতে পারে না যে, দত্তক প্রদেয় শিশুরা প্রকৃতপক্ষে অনাথ কি না। তাই এই সংস্থাগুলোকে স্বেচ্ছায় মানবাধিকার লঙ্ঘনের অংশীদার হিসেবে গণ্য করা হয় না। 

মার্কিন যুক্তরাষ্ট্রের নীতি অনুযায়ী, সরকার দেশীয় সংস্থার বাইরে উন্নয়নশীল দেশগুলোতে পরিচালিত দত্তক প্রক্রিয়ায় সরাসরি বিচার বা আইনানুগ পদক্ষেপ নিতে পারে না। তবে পররাষ্ট্র দপ্তর স্পষ্টভাবে সতর্ক করে যে, আন্তর্জাতিক দত্তক শুধুমাত্র তখনই গ্রহণযোগ্য হবে, যখন এটি শিশুদের স্বার্থ রক্ষা করবে। তাই মার্কিন দত্তক সংস্থাগুলিকে পর্যাপ্তভাবে মূল্যায়ন করা হয়েছে। এতে জানা গেছে যে, এসব সংস্থার মাধ্যমে শিশুর নিরাপত্তা, স্বাভাবিক পরিবার ও সামাজিক পরিবেশের উন্নতি নিশ্চিত করা সম্ভব। তবুও পরামর্শ দেওয়া হয় যে, আন্তর্জাতিক দত্তক প্রক্রিয়াকে 'শেষ বিকল্প' হিসেবে দেখা উচিত। প্রথমে অভ্যন্তরীণ থাকা দত্তক ব্যবস্থার আশ্রয় নিতে হবে অথবা শিশুকে নিজ পরিবারে পুনর্বাসনের চেষ্টা করতে হবে। শুধুমাত্র তখনই আন্তর্জাতিক দত্তক গ্রহণযোগ্য হিসেবে বিবেচিত হবে, যখন এসব দেশীয় মাধ্যম অসম্ভব হয়ে উঠবে এবং এতে শিশুর কল্যাণ ও নিরাপত্তা সংরক্ষিত থাকবে।

## ঘটনা বিশ্লেষণ
শিশু লন্ডারিং হলো একটি আন্তর্জাতিক ও জটিল সমস্যা, যা বিশ্বের অধিকাংশ দেশেই দেখা যায়। গত দশকে এই ধরনের কিছু ঘটনা ব্যাপকভাবে সংবাদমাধ্যমে আলোচিত হয়েছিল, যা সাধারণ মানুষ ও আন্তর্জাতিক সংস্থাগুলোর নজর কেড়েছে। বিশেষ করে গুয়াতেমালা, কম্বোডিয়া ও চীনের ঘটনা আন্তর্জাতিক দত্তক প্রক্রিয়ায় জড়িত নানা ধরনের সমস্যা ও ঝুঁকিকে স্পষ্টভাবে তুলে ধরে। 

### গুয়েতেমালা
১৯৯৯ থেকে ২০১১ সালের মধ্যবর্তী সময়ে: 

* মোট ২৯,৭৩১ জন গুয়েতেমালীয় শিশু দত্তক নেওয়া হয়েছে,
* ১৫,৬৯১ জন মেয়ে ও ১৪,০৪০ জন ছেলে,
* ২০৮২৯ জন ১ বছরের নিচের বয়সী, 
* ৬,৫৫৭ জন ১–২ বছরের বয়সী,
* ২,৭৪৯ জন ৩–১৮ বছর বয়সী, 
২০০৭ সালের আগে গুয়াতেমালায় শিশু দত্তক প্রক্রিয়ায় 'শিশু লন্ডারিং' ও শিশু পাচার একটি বহুল পরিচিত সমস্যা ছিল। এমন অবৈধ দত্তক প্রক্রিয়ায় কাজ করা ব্যক্তিদের “জালাদোরাস” বা “বুসকাদোরাস” বলা হত। এই ব্যক্তিরা সাধারণত এমন নারীদের খোঁজ করত, যারা সামাজিকভাবে বা অর্থনৈতিকভাবে দুর্বল এবং যারা সহজেই তাদের সন্তান ছাড়তে রাজি হতে পারে। এই বুসকাদোরারা হাসপাতাল ও ক্লিনিকের চিকিৎসা কর্মীদের সঙ্গে যোগসাজশ করে এসব কাজ সম্পাদন করত। চিকিৎসকরা তাদের জানান দিতেন যে, কোন কোন নারী বর্তমান গর্ভবতী এবং ঝুঁকিতে আছে, যার মাধ্যমে শিশু দত্তক প্রক্রিয়ার জন্য সুবিধাজনক সুযোগ তৈরি হতো। একজন বুসকাদোরা প্রতিজন দত্তকী শিশু থেকে প্রায় ৫,০০০ থেকে ৮,০০০ মার্কিন ডলার পর্যন্ত উপার্জন করত। শিশু প্রাপ্তির পদ্ধতিও কখনো কখনো খুব কৌশলী ও বর্বর হতো। উদাহরণস্বরূপ, অনেক সময় জন্মদাত্রী নারীদের বলা হতো যে, তাদের শিশু জন্মের সময় মারা গেছে; অথচ শিশুটিকে তখনই দত্তকের জন্য সরাসরি বিক্রি করে দেওয়া হত। কখনো কখনো শিশুর ক্রয়-বিক্রয় সংঘটিত হতো, যেখানে শিশু সম্পূর্ণভাবে অর্থের বিনিময়ে গ্রহণ করা হত। এই প্রক্রিয়ায় সাধারণ নারী মায়েরা খুব কম অর্থ পেতেন। কারণ অধিকাংশ অর্থই চলে যেত “বেবি ব্রোকারদের" (দালাল) কাছে, যারা দত্তক সম্পর্কিত যাবতীয় প্রশাসনিক কাজ, কাগজপত্র সম্পাদনা এবং আন্তর্জাতিক পাঠানোর প্রক্রিয়া সম্পন্ন করত। তাই শিশু দত্তক প্রক্রিয়ায় মায়েরা মূলত ন্যূনতম সুবিধা পেতেন; পুরো অর্থ চলে যেত দত্তক প্রক্রিয়ার সঙ্গে যুক্ত দালালদের হাতে।

হেগ কনভেনশনে স্বাক্ষরের পর গুয়াতেমালা এমন আইন প্রণয়ন করে, যা দত্তক প্রক্রিয়ার মান নির্ধারণ করে। আইন অনুযায়ী সব দত্তক সংস্থাকে অনুমোদিত হতে হবে এবং সংস্থাগুলি নিজেদের কার্যকলাপের জন্য সরকারের কাছে দায়বদ্ধ থাকবে। পাশাপাশি তাদের লেনদেনের বিস্তারিত ও সঠিক হিসাব রাখতেও বাধ্য থাকতে হবে। এছাড়া, পরিচর্যা কেন্দ্রের যাবতীয় কার্যক্রম "সামাজিক কল্যাণ সচিবালয়ের" (সেক্রেটারিয়া দে বিনেস্তার সোশিয়াল) তত্ত্বাবধানে নিয়ে আসা হয়। হেগ কনভেনশনের নিয়মকানুন কিভাবে চলছে, তা তদারকি করার জন্য সেন্ট্রাল অথরিটি প্রতিষ্ঠা করা হয়। যে শিশুদের দত্তক অনুমোদন একজন বিচারক আইনীভাবে দিয়েছে, তাদের জন্য একটি বিশেষ দল দ্বারা সম্ভাব্য দত্তক পরিবার নির্বাচন করা হয়, যেখানে সেন্ট্রাল অথরিটি কর্তৃক নিযুক্ত একজন সামাজিক কর্মী এবং একজন মনোবিজ্ঞানী থাকে।

গুয়াতেমালায় সরকারের পুনর্গঠন পর দেশটি সব ধরণের বিদেশি দত্তক কার্যক্রম বন্ধ করে দেয়। ২০১১ সালে সরকার ঘোষণা করে যে, দত্তক সম্পর্কিত ২০০৭ সালের আগে শুরু হওয়া মামলাগুলি পুনরায় পর্যালোচনা করা হবে; তবে নতুন আবেদন গ্রহণ করা হবে না। ২০১১ সালের পর থেকে যুক্তরাষ্ট্রও গুয়াতেমালা থেকে দত্তক প্রক্রিয়া করা বন্ধ করে এবং এমন সকল দেশের অন্তর্ভুক্ত হয়, যারা ইতোমধ্যেই গুয়াতেমালার দত্তক প্রক্রিয়ায় স্থগিতাদেশ জারি করেছে। 

### চীন
১৯৯৯ থেকে ২০১১ সাল পর্যন্ত চীনে:

* মোট দত্তক: ৬৬,৬৩০ জন শিশু, 
* মেয়ে: ৬০,৪৩১; ছেলে: ৬,১৯৯
* ১ বছরের কম বয়সী শিশু: ২৫,৬০৫
* ১–২ বছর বয়সী শিশু: ৩৩,৫৬৬
* ৩–১৮ বছর বয়সী শিশু: ৬,৯০৪
চীনে গত কয়েক দশকে শিশু লন্ডারিং ব্যাপকভাবে ঘটেছে। চীনের সরকারি রিপোর্ট অনুযায়ী বছরে প্রায় ১০,০০০ শিশু অপহৃত অথবা বিক্রি হয়; যদিও জনসংখ্যাবিদদের মতে প্রকৃত সংখ্যা এর চেয়ে অনেক বেশি হবে। এই সরকারি পরিসংখ্যান শুধুমাত্র সেইসব ঘটনার উপর ভিত্তি করে তৈরি করা হয়, যেগুলির সমাধান হয়েছে। কিন্তু কোন এক নির্দিষ্ট শিশুকে অপহরণ করে পরবর্তীতে লন্ডারিং করা হয়, কিন্তু তা প্রমাণিত হয়নি বা মামলা হিসেবে নথিভুক্ত করা হয়নি–এমন ঘটনা এই পরিসংখ্যানের আওতাভুক্ত হয়নি। এই শিশুদের অধিকাংশ গ্রামীণ এলাকার দরিদ্র পরিবার থেকে আসে এবং তাদেরকে পশ্চিমা দত্তক গ্রহণকারী পরিবারে বিক্রির জন্য নিয়ে যাওয়া হয়। হুনান প্রদেশের একটি দত্তক কেলেঙ্কারির ঘটনা এই সমস্যাগুলিকে অনেকটাই প্রকাশ্যে এনেছিল, যেখানে অনাথাশ্রমগুলি মধ্যস্থতাকারীদের গ্রামীণ এলাকায় শিশু সংগ্রহ করার জন্য পাঠাতো বলে জানা যায়। সংগৃহীত শিশুদের পরবর্তীতে হুনানের ভিন্ন ভিন্ন জায়গায় স্থানান্তর করা হত এবং তাদের পরিচয় নকল কাগজপত্রের মাধ্যমে পরিবর্তন করা হতো।

কেউ কেউ মনে করেন যে, চীনে শিশু লন্ডারিঙের সমস্যা মূলত এক সন্তান নীতির কারণে সৃষ্টি হয়েছে, যার কারণে অনেক দম্পতি নিজেদের অতিরিক্ত শিশুদের নিয়ে শঙ্কায় ছিলেন এবং তাদের ভবিষ্যৎ নিরাপদ করার জন্য দত্তক নেওয়ার প্রয়োজন ছিল। তবে চীনা শিশুদের চাহিদা যখন বেড়ে যায়, তখন দত্তক প্রতিষ্ঠানগুলো অধিক লাভ বজায় রাখতে এবং গ্রাহকের চাহিদা পূরণ করতে অপহরণের মতো অপ্রীতিকর পদ্ধতিও ব্যবহার করতে শুরু করে। তখন পশ্চিমা দেশগুলির অতিরিক্ত চাহিদা মেটাতে আন্তর্জাতিক দত্তক প্রক্রিয়াটি এমন একটি বিশেষ ব্যবস্থা তৈরি করে, যার মাধ্যমে চীনের দরিদ্র পরিবারগুলোকে কেবল শোষণ করা হয়। এর সঙ্গে দত্তক প্রক্রিয়া বৃদ্ধিতে পশ্চিমা দেশগুলোর জাতিকেন্দ্রিক মনোভাবও কাজ করেছে; তারা মনে করে যে পশ্চিমা দেশে গিয়ে শিশু আরো ভালো জীবন যাপন করবে এবং তার জন্মদাতা পরিবারের সঙ্গে কোনো সম্পর্ক থাকবে না।

### কম্বোডিয়া
১৯৯৯ থেকে ২০১১ সালের মধ্যে কম্বোডিয়ায়: 

* মোট দত্তক: ২,৩৫৫ জন শিশু
* মেয়ে: ১,৩৬৯ জন; ছেলে: ৯৮৬ জন
* ১ বছরের নিচের শিশু: ১,৩৭০ জন
* ১–২ বছর বয়সী শিশু: ৬৭৭ জন
* ৩–১৮ বছর বয়সী শিশু: ৩০৮ জন

আন্তর্জাতিক দত্তক একটি দীর্ঘ প্রক্রিয়া, যা সম্পন্ন হতে দুই বা তারও বেশি বছর সময় লাগে। তবে কম্বোডিয়ায় এটি অতি দ্রুত সম্পন্ন করা হয়; এমনকি কখনো কখনো মাত্র তিন মাসে দত্তক সম্পন্ন হয়ে যায়। এই দ্রুত নীতিটি দত্তক প্রক্রিয়াকে সহজ করলেও মানবাধিকার কর্মীদের মতে এটি কম্বোডিয়ায় শিশুদের অবৈধ দত্তক ও লন্ডারিঙের প্রবণতা বাড়িয়েছে এবং তারা কম্বোডিয়াকে আন্তর্জাতিক দত্তকের ক্ষেত্রে সবচেয়ে দুর্নীতিগ্রস্ত দেশগুলোর মধ্যে একটি হিসেবে বিবেচনা করেন। লিকাধো নামের কম্বোডিয়ার একটি বড় মানবাধিকার সংস্থা জানিয়েছে যে, দত্তক নিয়োগকারীরা প্রায়শই দরিদ্র নারী ও পরিবারদের লক্ষ্যবস্তু করে। কারণ এই পরিবারগুলো অর্থনৈতিকভাবে অসহায় হয়; তাই তারা সহজেই প্রলোভন বা প্রতারণার শিকার হয়। মধ্যস্থতাকারী দালালরা বিভিন্ন কৌশল ব্যবহার করে শিশুদের নিয়ন্ত্রণে আনে। তার মধ্যে উল্লেখযোগ্য হলো: শিশু ক্রয়, যা কখনও কখনো ২০ মার্কিন ডলারের বিনিময়েও হয়; পিতামাতার সাথে প্রতারণা করা, যাতে তারা স্বেচ্ছায় বা ভুল তথ্যের ভিত্তিতে শিশুকে হস্তান্তর করতে বাধ্য হন।

এসবের মধ্যে একটি বিশেষ ঘটনা আন্তর্জাতিক মিডিয়ায় ব্যাপকভাবে আলোচিত হয়। এটি ছিল মার্কিন নাগরিক লরিন গালিন্ডো বিরুদ্ধে দায়েরকৃত একটি শিশু লন্ডারিং মামলা। গালিন্ডোকে মার্কিন যুক্তরাষ্ট্রে এই অভিযোগে অভিযুক্ত করা হয় যে, ১৯৯৭ থেকে ২০০১ সালের মধ্যবর্তী সময়ে শিশু দত্তক নেওয়ার সময় তিনি অনেক শিশুকে অনাথ হিসেবে পরিচয় করিয়েছিল এবং শিশুদের পরিচয় সম্পর্কে মিথ্যা তথ্য প্রদান করেছিল। তিনি শিশুদের বাস্তব পরিচয় লুকিয়ে মিথ্যা তথ্য দেখিয়ে তাদের দত্তক প্রক্রিয়ার জন্য বিদেশে পাঠাতেন। এই মামলায় গালিন্ডোকে দোষী সাব্যস্ত করা হয় এবং জরিমানা ও বাধ্যতামূলক সামাজিক পরিষেবাসহ তাকে ১৮ মাসের কারাদণ্ডের শাস্তি দেওয়া হয়।  যুক্তরাষ্ট্র বর্তমানে কম্বোডিয়ার শিশুদের দত্তক প্রক্রিয়া অনুমোদন করে না, যা আগে কম্বোডিয়ার দত্তকী শিশুদের সবচেয়ে সাধারণ গন্তব্যস্থল ছিল। এটি মূলত কম্বোডিয়ায় দত্তক প্রক্রিয়ার স্বচ্ছতা ও শিশুদের নিরাপত্তার অভাব এবং মানবাধিকার লঙ্ঘনের কারণে হয়েছে। উপরের মামলাটি আন্তর্জাতিক দত্তকের ক্ষেত্রে দুর্নীতি, শিশুদের নিরাপত্তার অভাব এবং দরিদ্র পরিবারদের শোষণের একটি উদাহরণ হিসেবে চিহ্নিত হয়ে আসছে। বিশেষজ্ঞরা মনে করেন, দত্তক প্রক্রিয়ার স্বাভাবিক সময়সীমা কমানো এবং নিয়ন্ত্রণহীন প্রক্রিয়া শিশুদের জন্য বিপজ্জনক এবং মানবাধিকারের পরিপন্থী।

### দক্ষিণ কোরিয়া
কোরিয়া আন্তঃদেশীয় দত্তকের ক্ষেত্রে অন্যতম নেতৃস্থানীয় দেশ। কোরিয়া হলো সেই দেশ, যেখানে বৈশ্বিকভাবে অনাথ দত্তক প্রথার সূচনা হয়েছিল। তাদের এই ‘প্রথা’ এমন একটি বৈশ্বিক দত্তক ব্যবস্থার ভিত্তি তৈরি করে, যা আজও মানব ও শিশুর অধিকার লঙ্ঘন করে চলছে। 

### শ্রীলঙ্কা
১৯৭০ থেকে ২০১৭ সালের মধ্যবর্তী সময়ে শ্রীলঙ্কা থেকে প্রায় ১১,০০০ শিশুকে পশ্চিমা দেশগুলোতে দত্তক হিসেবে পাঠানো হয়েছিল এবং প্রধানত নেদারল্যান্ডস, সুইডেন, সুইজারল্যান্ড ও জার্মানির মতো ইউরোপীয় দেশগুলোতে। এর মধ্যে নেদারল্যান্ডস সবচেয়ে বেশি শিশু গ্রহণ করেছে, যা প্রায় ৪,০০০-এরও বেশি শিশুকে দত্তক হিসেবে নিয়েছে। শ্রীলঙ্কার অনেক পরিবার দারিদ্র্য, সামাজিক ও সাংস্কৃতিক সমস্যার কারণে তাদের সন্তান ছাড়তে বাধ্য হয়। যেহেতু দত্তকী শিশুদের চাহিদা খুব বেশি ছিল, তাই অনেক দত্তক সংস্থা ও তাদের মধ্যস্থতাকারীরা “বেবি ফার্ম” নামে আলাদা প্লাটফর্ম খুলেছিল। এসব স্থানে জন্মদাত্রী মা এবং চুরি করা শিশুরা রাখা হতো। শ্রীলঙ্কার বিভিন্ন হাসপাতাল বিশেষ করে রত্নাপুরা, গাল্লে, ক্যান্ডি, কলম্বো, কেগালে ও কালুতারার কর্মকর্তারা নবজাতকদের চুরি করত অথবা মায়েদের জোরপূর্বক তাদের সন্তান দত্তক দেওয়ার জন্য প্ররোচিত করত। সরকারি কর্মকর্তারা, আইনজীবীরা, চিকিৎসা কর্মীরা ও ভ্রমণ গাইডরাও এমন আন্তর্জাতিক দত্তক কেলেঙ্কারিতে জড়িত ছিল। শিশুদের প্রায় ৩০ ডলারে কেনা হতো এবং বিদেশি দম্পতিদের কাছে দ্বিগুণ মূল্যে বিক্রি করা হতো। ২০০০ সালের পর আন্তর্জাতিকভাবে দত্তক নেওয়া অনেক শিশু নিজেদের জন্মদাতা পিতামাতার সঙ্গে দেখা করার জন্য শ্রীলঙ্কায় ফিরে আসে। কিন্তু তারা দেখতে পায় যে, তাদের দত্তক সংক্রান্ত নথি জালিয়াতি করা হয়েছিল এবং তাদের আকাঙ্ক্ষিত পিতামাতা বাস্তবে নেই। ২০১৭ সালে ডাচ টিভি প্রোগ্রাম "জেম্বলা" যখন এই দত্তক কেলেঙ্কারির তথ্য প্রকাশ করে, তখন নেদারল্যান্ডস ও শ্রীলঙ্কার সরকার উভয়ই তদন্ত শুরু করে। তদন্তে শ্রীলঙ্কা সরকার স্বীকার করে যে দেশে “বেবি ফার্মের” অস্তিত্ব ছিল। এরপর থেকে আরো অনেক দত্তকী শিশু আদালতে গিয়ে তাদের দত্তক প্রক্রিয়ার সত্যতা জানার জন্য মামলা করেছেন।

## আরো দেখুন

* শিশু বিক্রয়
* দত্তক গ্রহণ
* আন্তর্জাতিক দত্তক
* শিশু পাচার
* শিশু অপহরণ
* আন্তর্জাতিক শিশু অপহরণ

## সূত্র

* 
* 
* 
* 
* 
* 
* 
* 

## তথ্যসূত্র

বিষয়শ্রেণী:বাচ্চাদের ব্যবহার্য দ্রব্য
বিষয়শ্রেণী:শিশু নির্যাতন
বিষয়শ্রেণী:মানব পাচার
বিষয়শ্রেণী:শিশুদের প্রতি অপরাধ
বিষয়শ্রেণী:সংঘবদ্ধ অপরাধমূলক কার্যকলাপ